**Ο ΤΙΠΟΤΑ**  
 **Ένα παραμύθι για ξενόφοβους, εξουσιαστές και άλλους τρομαγμένους.....**  
  
 Ήταν μια φορά ένας ζητιάνος που, αναζητώντας ένα μέρος για να κοιμηθεί, είχε λουφάξει σε μια κόχη, έξω από τα τείχη μιας πολιτείας της Ανατολής. Με το που χάραξε η μέρα κι οι σκιές άρχισαν να χάνονται, τον είδε ένας φρουρός, ήρθε από πάνω του και τον τάραξε στις κλωτσιές.

-Σήκω, βρομιάρη, τσακίσου από δω, πάρε δρόμο γιατί όπου να ’ναι θα περάσει ο πολυχρονεμένος μας χαλίφης.

Ο ζητιάνος σηκώθηκε, όρθωσε το κορμί του και με μεγάλη ηρεμία, κοιτώντας κατάματα τον φρουρό, του είπε:

-Με ποιο δικαίωμα με προσβάλλεις; Με γνωρίζεις; Είσαι σίγουρος πως αξίζω βία και περιφρόνηση; Είσαι σίγουρος πως εσύ αξίζεις περισσότερο από μένα; Σεβάσου αυτόν που δεν γνωρίζεις!

Τα ’χασε ο φρουρός. Αμέσως σκέφτηκε πως ο ζητιάνος ίσως ήταν κάποιος αξιωματούχος της φρουράς που κρύφτηκε στα τείχη μεταμφιεσμένος - πράγμα που συνηθιζότανε εκείνον τον καιρό - για να ελέγχει έτσι καλύτερα την ασφάλεια της πολιτείας και τον ρώτησε με δυσπιστία:  
  
-Είσαι ο επικεφαλής της φρουράς;  
  
Κι ο ζητιάνος απάντησε περήφανα, δείχνοντας τον ουρανό:  
  
-Πιο πάνω. Σεβάσου, αν δεν γνωρίζεις.  
  
Τότε, ο φρουρός:  
  
-Είσαι… ο βεζίρης;  
  
Κι ο ζητιάνος:  
  
-Σεβάσου τον ξένο, φρουρέ! Πιο πάνω.  
  
-Μα πιο πάνω από τον βεζίρη είναι ο χαλίφης. Μη μου πεις πως είσαι ο χαλίφης;  
  
-Πιο πάνω. Σεβάσου!  
  
-Μα πιο πάνω είναι ο σουλτάνος, είπε ο φρουρός κι έπεσε στα γόνατα.  
  
-Πιο πάνω.  
  
-Πιο πάνω είναι μονάχα ο Θεός, ψιθύρισε ο φρουρός κι έπεσε μπρούμυτα μπροστά στα σκονισμένα παπούτσια του ζητιάνου.  
  
Κι αυτός:   
-Πιο πάνω…  
  
Ο φρουρός σήκωσε το κεφάλι από το χώμα και κοίταξε ξαφνιασμένος τον άγνωστο:  
-Μα πιο πάνω δεν υπάρχει τ ί π ο τ α!  
  
Τότε ο ζητιάνος βόηθησε τον φρουρό να σηκωθεί, τον κράτησε απ’ τους ώμους και του είπε:  
-Αυτό είναι ο ξένος: Τίποτα. Μπορεί ζητιάνος, μπορεί σουλτάνος. Μην καθρεφτίζεις τους φόβους σου σ’ αυτόν. Όσο δεν τον γνωρίζεις, να θυμάσαι πως είναι ο Τίποτα - και ο Τίποτα δεν είναι τιποτένιος.  
  
(Ελεύθερη διασκευή Λ. Λαμπρέλλη, με βάση το παραμύθι «Rien» από τη συλλογή του Henri Gougaud «Le livre des chemins», εκδόσεις Albin Michel)

<http://lilylambrelli.gr/?p=669>